'Barmhartige Samaritaan-verkragter' in Kimberley vasgetrek | Maroela Media
Die verdagte is in Roodepan buite Kimberley in die Noord-Kaap in hegtenis geneem. In die foto is die goudkleurige Toyota Corolla en van die handsakke wat gevind is Foto: Noord-Kaap SAPD
'n 46-jarige man, wat daarvan beskuldig word dat hy 'n paar vroue in die Kimberley-omgewing in die Noord-Kaap verkrag het, is by sy huis in Roodepan in hegtenis geneem.
"Die polisie het ook beslag gelê op 'n goudkleurige Toyota Corolla waarmee die verdagte rondgery het om glo die misdade te pleeg," het lt. Olebogeng Tawana, woordvoerder van die polisie, in 'n verklaring gesê. "Die man het homself na bewering voorgedoen as 'n barmhartige Samaritaan en het vroue rygeleenthede aangebied voordat hy hulle beroof en verkrag het."
Tydens die inhegtenisneming het die polisie handsakke, selfone, sonbrille en identiteitsdokumente wat glo aan sy slagoffers behoort het, in sy huis en voertuig gevind.
"Die polisie doen 'n beroep op enigiemand wat glo hulle was een van die verdagte se slagoffers, om met die polisiestasie in Kimberley in verbinding te tree om moontlik die selfone, handsakke en identiteitsdokumente uit te ken," het Tawana versoek. Kontak die ondersoekbeampte, speurder kaptein Doggie Magugu by 082 469 0578 of 053 838 5588.